Ўзбекистон Республикаси

Марказий сайлов комиссиясининг

2023 йил 19 майдаги 1261-сон қарорига

1-ИЛОВА

**Муддатидан илгари Ўзбекистон Республикаси Президенти сайловини ўтказувчи комиссиялар аъзоларининг малакасини   
оширишни ташкил этиш**

**КОНЦЕПЦИЯСИ**

**I. Кириш**

Мамлакатимизда сайлов ўтказишнинг асосий қоида ва принциплари Ўзбекистон Республикасининг Конституцияси, Сайлов кодекси, Марказий сайлов комиссиясининг қарорлари ва бошқа норматив-ҳуқуқий ҳужжатларида белгиланган бўлиб, сайлов қонунчилигининг янада такомиллашиб бораётганлиги юртимизда демократик қадриятлар ҳамда умумэътироф этилган тамойиллар тобора мустаҳкамланишига хизмат қилмоқда.

Округ ва участка сайлов комиссияларнинг қонунийлик, холислик, адолатлилик, ҳаққонийлик ва ошкоралик тамойилларига қатъий амал қилган ҳолда фаолият кўрсатишлари муддатидан илгари ўтказиладиган Ўзбекистон Республикаси Президенти сайловининг муҳим мезонлари ҳисобланади.

Овоз беришни ташкил этиш жараёнига киритилган Сайловчиларнинг ягона электрон рўйхатидан самарали фойдаланиш орқали сайловчиларнинг овоз бериш ҳуқуқини таъминлаш, бунда “Бир фуқаро - бир овоз” тамойилига амал қилиш участка сайлов комиссияларининг (кейинги ўринларда – участка комиссиялари) устувор вазифасидир.

Мавжуд тажрибани инобатга олиб, округ ва участка сайлов комиссиялари аъзоларини ўқитиш тизимини такомиллаштириш, сайловчилар ҳамда сайлов жараёни бошқа иштирокчиларининг ҳуқуқий саводхонлигини ошириш Ўзбекистон Республикаси Марказий сайлов комиссияси (кейинги ўринларда – МСК)нинг муҳим вазифаларидан бири ҳисобланади.

Шу муносабат билан, муддатидан илгари ўтказиладиган Ўзбекистон Республикаси Президенти сайловини юқори савияда ташкил этиш, умумэътироф этилган халқаро тамойиллар, илғор миллий ва хорижий тажриба асосида ўтказиш мақсадида сайлов комиссиялар аъзоларининг миллий сайлов қонунчилиги ва амалиёти ҳамда халқаро сайловга оид стандартлар бўйича билим ва амалий кўникмаларини мустаҳкамлашда тизимли ўқув-амалиёт машғулотларини ташкил этиш ва уни илмий-методик жиҳатдан янада пухта таъминлаш лозим.

**II.****Муддатидан илгари Ўзбекистон Республикаси Президенти сайловини ўтказувчи комиссиялар аъзоларининг малакасини оширишни ташкил этиш**

МСК томонидан мутасадди вазирлик ва идоралар билан ҳамкорликда муддатидан илгари Ўзбекистон Республикаси Президенти сайловини ўтказувчи комиссиялар аъзоларининг сайлов қонунчилиги ва овоз беришда замонавий ахборот технологияларини қўллаш бўйича назарий билимлари ҳамда амалий кўникмаларини оширишга қаратилган ўқув-амалиёт машғулотларини ташкил этиш ва ўтказилишини мувофиқлаштириш бўйича Ўзбекистон Республикаси Президенти ҳузуридаги Давлат бошқарув академиясида (кейинги ўринларда – Давлат бошқарув академияси) республика ишчи гуруҳи (кейинги ўринларда – **республика ишчи гуруҳи**) тузилади ҳамда 1-иловага мувофиқ белгиланган вазифаларни бажаради;

Қорақалпоғистон Республикаси, вилоятлар ва Тошкент шаҳрида ҳудудий ишчи гуруҳлари (кейинги ўринларда – **ҳудудий ишчи гуруҳлар**) тузилади ҳамда 2-иловага мувофиқ белгиланган вазифаларни бажаради;

туман/шаҳарларда қуйи ишчи гуруҳлар (кейинги ўринларда – **туман/шаҳар** **ишчи гуруҳлари**) тузилади ва 3-иловага мувофиқ белгиланган вазифаларни бажаради;

Давлат бошқарув академияси, Тошкент давлат юридик университети, Ҳуқуқни муҳофаза қилиш академияси, Жамоат хавфсизлиги университети профессор-ўқитувчилари ҳамда Рақамли технологиялар вазирлиги мутахассислари орасидан сайловга оид қонунчилик ва амалиёт бўйича **юқори малакали экспертлар** (жами 8 нафар) таркиби шакллантирилади ҳамда улар томонидан ўқув-услубий материаллари *(маъруза матни, топшириқ саволлари, тест, тақдимот, инфографика, видео-дарс ва бошқалар)* тайёрланади.

Муддатидан илгари Ўзбекистон Республикаси Президенти сайловини ўтказувчикомиссиялар аъзоларининг сайлов қонунчилиги ва овоз беришда замонавий ахборот технологияларини қўллаш бўйича назарий билимлари ҳамда амалий кўникмаларини мустаҳкамлашга қаратилган ўқув-амалиёт машғулотларини (кейинги ўринларда **–** ўқув-амалиёт машғулотларини) ташкил этиш ва ўтказиш уч йўналишдан иборат бўлади.

**Биринчи йўналиш –**ташкилий-услубий ишлар – **2023 йил 30 майга қадар** амалга оширилади. Хусусан:

**22 майгача республика ишчи гуруҳи** томонидан – мамлакатнинг етакчи олий таълим ташкилотлари профессор-ўқитувчилари орасидан Қорақалпоғистон Республикаси, вилоятлар ва Тошкент шаҳрининг ҳар бирига   
6-8 нафардан жами **104 нафар республика тренерлари** таркиби шакллантирилади ва тегишли ҳудудларга бириктирилади;

**23 майгача** юқори малакали экспертлар томонидан МСК билан келишилган ҳолда ўқув-амалиёт машғулотларининг ўқув дастурлари ҳамда ўқув-услубий материаллари *(маъруза матни, топшириқ саволлари, тест, тақдимот, инфографика, видео-дарс ва бошқалар)* тайёрланади ва тасдиқланади.

**24 майгача ҳудудий ишчи гуруҳлар томонидан** – республиканинг 208 та туман/шаҳарлари кесимида ўқув-амалиёт машғулотларини ташкил қилиш учун, республика ишчи гуруҳи томонидан тайёрланган режа жадвалида белгиланган миқдорда *(олий ва ўрта махсус таълими муассасалари профессор-ўқитувчилари, умумий ўрта таълим муассасалари етакчи ҳуқуқшунос ва ижтимоий фанлар ўқитувчилари, Республика Маънавият ва маърифат марказининг туман/шаҳар бўлинмаларининг малакали ходимлари, бошқа ташкилотлар, шу жумладан фуқаролик жамияти институтларининг   
илмий-педагогик ва амалий тажрибага эга мутахассисларидан иборат)*   
жами **944 нафар ҳудудий тренерлар** таркиби шакллантирилади, тасдиқланади ва республика ишчи гуруҳига тақдим этилади.

**26 майгача** **ҳудудий ишчи гуруҳлар** томонидан, туман/шаҳар марказларида участка сайлов комиссияси аъзолари учун ҳудудий тренерлар томонидан ўқув-амалиёт машғулотларини ташкил этиш режа-жадвали *(бунда, ўқитиш муддати, ҳар бир гуруҳда ўқитиладиган тингловчилар исми шарифи ва сони (ҳар бир гуруҳда 24-нафардан ошмаслиги керак), ўқитиш жойи (биноси), ҳар бир гуруҳни ўқитиш учун масъул бўлган ҳудудий тренернинг фамилияси, исми-шарифи аниқ белгиланади)* ишлаб чиқилади, тасдиқланади ва республика ишчи гуруҳига тақдим қилинади.

**30 майгача** Олий таълим, фан ва инновациялар вазирлиги ҳузуридаги Бош илмий-методик маркази негизида махсус таълим платформаси (кейинги ўринларда – Махсус таълим платформаси) яратилиб, юқори малакали экспертлар томонидан тайёрланган ўқув дастурлари ва ўқув-услубий материаллари *(маъруза матни, топшириқ саволлари, тест, тақдимот, инфографика, видео-дарс ва бошқалар)* ушбу платформага жойлаштирилади. Республика тренерлари, ҳудудий тренерлар ҳамда участка сайлов комиссияси аъзолари учун ўқув-услубий материаллардан фойдаланиш ва онлайн тест топшириш имконияти яратилади.

**Иккинчи йўналиш –** сайлов қонунчилиги бўйича республика   
ва ҳудудий тренерлар ҳамда округ ва участка сайловкомиссиялари аъзоларини ўқитиш – 2023 йил **май-июнь** ойларида ташкил этилади.

**25 – 26 май кунлари** – Давлат бошқарув академиясида юқори малакали экспертлар томонидан 104 нафар республика тренерлари учун икки кунлик ўқув-дастурига асосан ўқув-амалиёт машғулотлари ўтказилади. Бунда ҳар бир гуруҳда тингловчилар сони 26 нафардан тақсимланади. Машғулотлар режа-графиги республика ишчи гуруҳи томонидан ишлаб чиқилади ва тасдиқланади.

**29 – 30 май кунлари** республика тренерлари томонидан Қорақалпоғистон Республикаси, вилоятлар ва Тошкент шаҳри марказларида 944 нафар ҳудудий тренерлар учун икки кунлик ўқув-дастурига асосан ўқув-амалиёт машғулотлари ўтказилади. Бунда ҳар бир гуруҳда тингловчилар сони 20-22 нафардан тақсимланади. Машғулотлар режа-жадвали республика ишчи гуруҳи томонидан ишлаб чиқилади ва тасдиқланади. Машғулотлар тасдиқланган режа-жадвалга тўла амал қилган ҳолда сифатли ташкил этилиши ва ўтказилишига ҳудудий ишчи гуруҳлар ва республика тренерлари масъул ҳисобланади.

**28 майгача** Қорақалпоғистон Республикаси Жўқорғи Кенгеси, халқ депутатлари вилоятлар, туманлар ва шаҳарлар Кенгашлари томонидан участка сайлов комиссияси аъзоларидан иборат (раис, раис ўринбосари, котиб) тингловчилар контингентининг *(жами 33 минг нафар атрофида)* рўйхати шакллантирилади ҳамда ҳудудий ишчи гуруҳларга тақдим этилади.

Участка сайлов комиссияси аъзолари учун (раис, раис ўринбосари, котиб) ўқув-амалиёт машғулотлари туман/шаҳар марказларида танланган сайлов участкалари учун мўлжалланган биноларда қуйидаги икки босқичда амалга оширилади *(бунда ҳар бир туман ёки шаҳарда тингловчилар сонидан келиб чиқиб, туман/шаҳар ишчи гуруҳлари томонидан биттадан учтагача бино танланади, ушбу биноларда сайловни ташкил этиш ва ўтказиш учун реал ҳолат акс эттирилган ҳамда овоз бериш хоналари тўлиқ жиҳозланган сайлов участкалари намунавий шаклда тайёрланган бўлиши шарт):*

**биринчи босқич:** **2–13 июнь кунлари** республика тренерларининг назорати остида ҳудудий тренерлар томонидан туман/шаҳар марказларида сайлов участкалари учун мўлжалланган биноларда 18-24 нафар тингловчидан иборат шакллантирилган гуруҳлар кесимида интерактив усулларда *(маъруза, симуляция, сайлов жараёнларини моделлаштириш, видео-дарс, видеоролик, сайловга оид савол-жавоблар, тест)* участка сайлов комиссияси аъзолари (раис, раис ўринбосари, котиб) ўқитилади. Бунда, машғулотлар режа-жадвали республика ишчи гуруҳи белгилаган шаклда ҳудудий ишчи гуруҳлар томонидан ишлаб чиқилади ва тасдиқланади. Машғулотлар тасдиқланган режа-жадвалга тўла амал қилган ҳолда сифатли ташкил этилиши ва ўтказилишига туман/шаҳар ишчи гуруҳлари ва ҳудудий тренерлар масъул ҳисобланади.

Биринчи поғона ўқув-амалиёт машғулотлари якуни бўйича Махсус таълим платформасида онлайн тарзда тест топширилади. Ҳудудий ишчи гуруҳи ҳамда ҳудудий тренерлар томонидан тест натижалари таҳлил қилиниб, навбатдаги ўқув-амалиёт машғулотларига қадар мавжуд камчиликларни бартараф этиш чоралари кўрилади.

**иккинчи босқич: 14-27 июнь кунлари** ҳудудий тренерлар ҳамда биринчи босқичда ўқитилган участка сайлов комиссияси раиси, раис ўринбосари ва котиби ҳамкорлигида ҳар бир сайлов участкасининг ўзида, участка сайлов комиссиясининг қолган аъзолари учун ўқув-амалиёт машғулотлари ўтказилади. Бунда машғулотлар режа-жадвали ҳудудий ишчи гуруҳлари томонидан ишлаб чиқилади ва тасдиқланади. Машғулотлар тасдиқланган режа-жадвалга тўла амал қилган ҳолда сифатли ташкил этилиши ва ўтказилишига, давоматга туман/шаҳар ишчи гуруҳлари, ҳудудий тренерлар ҳамда участка сайлов комиссиясининг раиси масъул ҳисобланади.

МСК ва Давлат бошқаруви академияси ҳамкорлигида юқори малакали экспертлартомонидан округ сайлов комиссияларининг шахсий таркиби тасдиқлангандан сўнг, ушбу округ сайлов комиссияларининг раиси, раис ўринбосари ва котиблари учун (жами 42 нафар) Давлат бошқарув академиясида   
2 кунлик ўқув-амалиёт машғулотлари ўтказилади. Машғулотлар режа-графиги республика ишчи гуруҳи томонидан ишлаб чиқилади ва тасдиқланади.

Ушбу ўқув-амалиёт машғулотлари тугаганидан сўнг, округ сайлов комиссияларининг раиси, раис ўринбосари ва котиблари ўз ҳудудларига қайтиб бориб, тўрт кунлик муддат ичида ўзларига тегишли округ сайлов комиссияларининг қолган аъзолари учун ўзларининг сайлов округларида ўқув-амалиёт машғулотларини ўтказадилар.

**Учинчи йўналиш –** Сайловчиларнинг ягона электрон рўйхати (кейинги ўринларда – СЯЭР) ва Сайлов жараёнини бошқариш ахборот тизимида (кейинги ўринларда – СЖБАТ) ишлаш бўйича тренерлар ва участка сайловкомиссиялар аъзоларини ўқитиш – 2023 йил май - июнь ойларида ташкил этилади.

Рақамли технологиялар вазирлиги томонидан соҳа бўйича тегишли Олий таълим ташкилотлари профессор-ўқитувчилари билан биргаликда СЯЭР   
ва СЖБАТда ишлаш бўйича ўқув-амалиёт машғулотларини ўтказиш бўйича ўқув дастурлари, режа-жадваллари, услубий қўлланмалар ва бошқа ўқув-услубий материаллар тайёрланади.

Рақамли технологиялар вазирлиги тизимининг 30 нафар юқори малакали мутахассислардан иборат СЯЭР ва СЖБАТда ишлаш бўйича республика тренерлари таркиби шакллантирилади ва Тошкент шаҳрида ўқитилади (Рақамли технологиялар вазирлиги, республика ишчи гуруҳи ҳамда МСК ҳамкорлигида ишлаб чиқилган алоҳида режа-жадвал асосида май ойида).

Ҳудудлар кесимида СЯЭР ва СЖБАТда ишлаш бўйича 600 нафар ҳудудий тренерлар таркиби шакллантирилади ҳамда ҳудудлар марказларида СЯЭР ва СЖБАТда ишлаш бўйича республика тренерлари томонидан ўқитилади (Рақамли технологиялар вазирлиги, республика ишчи гуруҳи ҳамда МСК ҳамкорлигида ишлаб чиқилган алоҳида режа-жадвал асосида май ойида).

СЯЭР ва СЖБАТда ишлаш бўйича ҳудудий тренерлар томонидан туман/шаҳарлар марказларида 22 минг нафарга яқин СЯЭР ва СЖБАТда ишлаш бўйича участка сайлов комиссияси аъзолари ўқитилади (Рақамли технологиялар вазирлигининг ҳудудий бошқармалари ва ҳудудий ишчи гуруҳлар ҳамкорлигида ишлаб чиқилган алоҳида режа-жадвал асосида, июнь ойида).

СЯЭР ва СЖБАТда ишлаш бўйича тренерлар ва участка сайлов комиссиялари аъзоларини ўқитиш, заруратга қараб Рақамли технологиялар вазирлиги томонидан МСК, Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари билан келишилган ҳолда тасдиқланган чора-тадбирлар режасига асосан қўшимча ташкил этилиши мумкин.

**III. Сайлов комиссиялар аъзолари малакасини ошириш   
бўйича ўқув курсининг мазмуни**

Сайлов комиссиялар аъзолари малакасини ошириш бўйича ўқув курсларини юқори савияда ташкил этиш ва ўтказиш мақсадида Давлат бошқарув академияси, Тошкент давлат юридик университети, Ҳуқуқни муҳофаза қилиш академияси, Жамоат хавфсизлиги университети профессор-ўқитувчиларидан иборат юқори малакали экспертлар томонидан ўқув режалари ва улар асосида ўқув-услубий материаллар *(маъруза матни, топшириқ саволлари, тест, тақдимот, инфографика, видео-дарс ва бошқалар)* тайёрланади.

Ўқув дастурларининг мазмунида қуйидагилар ўз аксини топади:

Муддатидан илгари Ўзбекистон Республикаси Президенти сайловини ташкил этиш ва ўтказишнинг ўзига хос хусусиятлари ва ҳуқуқий асослари;

участка сайлов комиссияларини тузиш тартиби ва фаолиятининг асосий жиҳатлари;

сайловчилар рўйхатини тузиш ва ҳамма танишиб чиқиши учун тақдим этиш;

муддатидан олдин овоз беришни ташкил этиш ва ўтказиш;

участка сайлов комиссиясининг овоз бериш кунидаги фаолияти;

сайлов участкасида овозларни санаб чиқиш ва натижаларни белгилаш;

участка сайлов комиссиясининг сайлов жараёни иштирокчилари (ОАВ, кузатувчилар, жамоат тартибини сақлашга масъул идоралар вакиллари) билан ҳамкорлиги;

сайловлар ва референдумда кузатилган камчиликларни олдини олишга қаратилган тушунтиришлар.

СЖБАТдан фойдаланиш кўникмаларини ўргатиш бўйича Рақамли технологиялардан жалб қилинган 2 нафар юқори малакали эксперт томонидан ўқув режа ва улар асосида ўқув-услубий материаллар *(маъруза матни, топшириқ саволлари, тақдимот ва бошқалар)* тайёрланади.

Ўқув дастурларининг мазмунида қуйидагилар ўз аксини топади:

СЖБАТ ва СЯЭРни шакллантириш, долзарблигини сақлаш ва улардан самарали фойдаланиш;

СЖБАТдаги сайловчилар рўйхатидан фойдаланиш асослари;

округ сайлов комиссияси томонидан СЖБАТдан фойдаланишни амалга ошириш тартиби ва ҳаракатлари;

участка сайлов комиссияси томонидан СЖБАТдан фойдаланишни амалга ошириш тартиби ва ҳаракатлари;

сайлов комиссиялар томонидан сайловчининг сайлов участкасини ўзгартириш асослари ва тартиби.

Ўқув-амалиёт машғулотлари 18-24 кишилик кичик гуруҳларда ташкил этилиб, интерфаол усулларда (маъруза, видео-дарс, сайлов жараёнларини моделлаштириш, тренинг, симуляция, баҳс-мунозара ва ҳ.к.) олиб борилади.

Сайлов комиссиялар аъзоларининг назарий ва амалий билимларини доимий асосда мустаҳкамлаб бориш мақсадида МСК буюртмасига асосан **“Saylov – 2023”** мобил иловаси яратилади ва унга МСК билан келишилган ҳолда республика ишчи гуруҳи томонидан тақдим қилинадиган сайлов қонунчилигига ҳамда ўқув-амалиёт машғулотларига оид тайёрланган   
ўқув-услубий материаллар *(маъруза матни, топшириқ саволлари, тест, тақдимот, инфографика, видео-дарс ва бошқалар)* жойлаштирилади.

**IV. Кутилаётган натижалар**

Концепцияда назарда тутилган чора-тадбирларнимуваффақиятли амалга ошириш натижасида:

сайловни юқори савияда ташкил этиш ва ўтказишда халқаро сайлов стандартларини ҳамда миллий қонунчиликни қўллаш бўйича сайлов комиссиялари аъзолари ҳамда бошқа ташкилотчилар салоҳиятининг юксалишига, назарий билим ва амалий кўникмаларининг мустаҳкамланишига эришилади;

сайлов комиссиялари аъзоларини ўқитиш тизими янада такомиллаштирилади ҳамда уларнинг малакаси оширилади;

сайлов комиссиялар фаолиятининг самарадорлигига эришилади;

сайлов комиссиялар томонидан фаолиятда замонавий ахборот-коммуникация технологияларидан янада кенгроқ фойдаланиш бўйича билим ва кўникмалар мустаҳкамланади;

сайловни бошқариш тизимини модернизация қилиш ҳамда сайлов жараёнида ахборот хавфсизлигини таъминлаш бўйича таклифлар ишлаб чиқилади.

Мазкур Концепцияни самарали амалга оширишнинг пировард натижасида сайлов комиссиялар аъзолари ҳамда сайловга тайёргарлик кўриш ва ташкил этиш жараёнлари бошқа иштирокчиларининг сайловга оид билим ҳамда кўникмаларининг юксалиши, шунингдек, сайлов ўтказиш амалиётининг такомиллашишига эришилади.

**V. Якунловчи қоидалар**

Юқори малакали экспертлар, республика тренерлари, ҳудудий тренерлар, шунингдек СЖБАТдан фойдаланиш кўникмаларини ўргатиш бўйича ҳудудий тренерларга фуқаролик-ҳуқуқий тусдаги шартномалар асосида бажарилган ишлар учун ҳақ тўлаш миқдорлари 4-иловага мувофиқ амалга оширилади.

Ўқув-амалиёт машғулотларига жалб этилган республика ишчи гуруҳи аъзолари (республика ишчи гуруҳи раҳбари томонидан доимий жалб этилган 10 нафар мутахассис), юқори малакали экспертлар, республика тренерлари, ҳудудий тренерлар, шу жумладан СЖБАТдан фойдаланиш кўникмаларини ўргатиш бўйича ҳудудий тренерларнинг фуқаролик-ҳуқуқий тусдаги шартномалар асосида бажарилган ишлар учун ҳақ тўлаш муддатидан илгари ўтказиладиган Ўзбекистон Республикаси Президенти сайловини ўтказиш учун ажратилган бюджет маблағлари ҳисобидан қўйидаги тартибда ташкил этилади:

республика ишчи гуруҳи аъзолари, юқори малакали экспертлар ва республика тренерларига (бунда СЖБАТдан фойдаланиш кўникмаларини ўргатиш бўйича республика тренерлари ва юқори малакали экспертлари мустасно) МСК билан тузилган фуқаролик-ҳуқуқий тусдаги шартномага асосан;

ҳудудий тренерларга, шу жумладан СЖБАТдан фойдаланиш кўникмаларини ўргатиш бўйича ҳудудий тренерларга – округ сайлов комиссияси билан тузилган фуқаролик-ҳуқуқий тусдаги шартномага асосан.